stanford-oval/wikipedia huggingface dataset:
חילברטו הרננדס
הערות שוליים

↑  LPF: CAI presenta a Aldair McKenzie y Gilberto Hernández como sus nuevos refuerzos באתר RPC TV, ‏ 8 ביוני 2022 (בספרדית)
↑  Asesinan al jugador de la Sele Gilberto Hernández. Fue en Colón באתר Crítica, ‏ 3 בספטמבר 2023 (בספרדית)
↑  Fallece en medio de una balacera en Colón el jugador del CAI Gilberto Hernández באתר La Prensa, ‏ 3 בספטמבר 2023 (בספרדית)
↑  Fiscalía y DIJ realizan allanamientos para localizar a implicados en el asesinato de Gilberto Hernández באתר La Estrella, ‏ 3 בספטמבר 2023 (בספרדית)
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "חילברטו הרננדס".
טוני גרדנר

| --- | --- |

טוני גרדנר על הבמה ב-100 קלאב, 2010
 לידה:  10 בינואר 1964 (בן 60) אשטון-אנדר-ליין, הממלכה המאוחדת 
 מדינה:  הממלכה המאוחדת 
 מקום לימודים:  קינגס קולג' לונדון 
 פרופיל ב-IMDb
 
טוני גרדנר (באנגלית: Tony Gardner; נולד ב-10 בינואר 1964) הוא שחקן ורופא אנגלי.
ביוגרפיה

גרדנר נולד באשטון-אנדר-ליין שבלנקשייר. ב-1987 הוא התמחה ברפואה בבית החולים Guy's Hospital, וב-1993 הוסמך כרופא כללי. בשנות התשעים של המאה העשרים שילב עיסוק ברפואה ובקומדיה, והופיע כחבר בצמד הקומי Struck Off and Die יחד עם פיל המונד.
בסופו של דבר עזב גרדנר את מקצוע הרפואה כדי להיות שחקן, וכיכב בכמה פרסומות טלוויזיה בהן עבור המכונית רנו מגאן. הוא זכה להכרה כשיחק בתפקיד בריאן ג'ונסון בסדרה "ההורים שלי חייזרים" של ערוץ CITV בפרקים שהוא גם כתב. גרדנר הופיע בתפקיד מייקל בעל בית הקפה בסיטקום של ג'ק די "Lead Balloon". בשנים 2009 כיכב בשלושה מחזות בבימויו של סר פיטר הול. ב-2011 שיחק בתפקיד פרופ' טוני שאלס בסדרה "Fresh Meat".
בין 2012 ל-2016 גילם גרדנר את דמותו של טוני בארבע העונות של הסדרה עטורת השבחים "הטנגו האחרון בהליפקס". לסדרה של ערוץ BBC One היה רייטינג גבוה, ובעונה השלישית צפו בה בממוצע 7.8 מיליון צופים.
בשנים 2013 עד 2015 הופיע גרדנר בתפקיד לוטננט קולונל פיליפ סמית' בשלוש עונות של סדרת המלחמה "Bluestone 42", על מבצע הריק (Operation Herrick) באפגניסטן. גרדנר שיחק בתפקיד חבר הפרלמנט דן מילר בקומדיה הפוליטית "The Thick of It" של ה-BBC. הוא הופיע בווידאו קליפ של השיר "Giant peach" של להקת וולף אליס. ב-2016 החל להופיע במגוון תפקידים בתוכנית "המופע של טרייסי אולמן".
פילמוגרפיה

| שנה | שם | שם באנגלית | תפקיד | הערות |
| --- | --- | --- | --- | --- |
| 1994 | לאבג'וי | Lovejoy | ג'ונתן | בפרק "Last Tango in Lavenham" |
| 1994 |  | Joking Apart | מייקל / עורך דין | סדרת טלוויזיה (2 פרקים) |
| 1995 |  | You Bet! | שרלוק הולמס |  |
| 1995 |  | Now What? |  | כתיבה |
| 1997 | ארמסטרונג ומילר | Armstrong and Miller |  | כתיבה |
| 1997 |  | Grown Ups | מארי | סדרת טלוויזיה |
| 1997 |  | Sunnyside Farm | ג'סטין |  |
| 1999–2006 | ההורים שלי חייזרים | My Parents Are Aliens | בריאן ג'ונסון | גם כתיבה |
| 2000–2006 |  | Absolute Power |  |  |
| 2001 |  | The Armando Iannucci Shows |  | סדרת טלוויזיה (6 פרקים) |
| 2001 |  | Lenny Henry in Pieces |  | סדרת טלוויזיה (פרק אחד) |
| 2001 |  | So What Now? | דן | בפרק "Swinger" |
| 2004 | היורש של צ'אקי | Seed Of Chucky | בתפקיד עצמו |  |
| 2004 | המופע של לני הנרי | The Lenny Henry Show |  |  |
| 2005–2012 |  | The Thick of It | דן מילר | סדרת טלוויזיה (6 פרקים) |
| 2006–2011 |  | Lead Balloon | מייקל | סדרת טלוויזיה |
| 2006 |  | Bremner, Bird and Fortune |  |  |
| 2007 |  | His Master's Voice |  |  |
| 2007 |  | Dumped | קריינות |  |
| 2007 | ג'קיל | Jekyll | דייוויד | מיני-סדרה |
| 2008 | מרק אהבה | Love Soup | מת'יו | בפרק "Ragged Claws" |
| 2009 | תפאורות קרטון | Moving Wallpaper | ג'ורג' | סדרת טלוויזיה (פרק אחד) |
| 2009 |  | May Contain Nuts | פיליפ ראסל | סרט טלוויזיה |
| 2010 |  | M.I. High | ראש ממשלה | בפרק "Vote Skul" |
| 2011–2016 |  | Fresh Meat | פרופ' טוני שאלס | סדרת טלוויזיה (13 פרקים) |
| 2012 | שערים | Gates | איידן | סדרת טלוויזיה |
| 2012 | תחבולות חדשות | New Tricks | לוקאס גרייבס | בפרק "Old School Ties" |
| 2012 |  | Cockneys vs Zombies | קלייב |  |
| 2012–2016 | הטנגו האחרון בהליפקס | Last Tango in Halifax | ג'ון |  |
| 2013–2015 |  | Bluestone 42 | לוטננט קולונל סמית' | סדרת טלוויזיה |
| 2013 |  | Big Bad World | ד"ר טים | סדרת טלוויזיה (פרק אחד) |
| 2013 | אמן הבריחה | The Escape Artist | טרוור האריס | מיני-סדרה |
| 2014 | חוק וסדר: UK | Law & Order: UK | דאגלס סטון | בפרק "Repeat to Fade" |
| 2016–2017 | המופע של טרייסי אולמן | Tracey Ullman's Show | תפקידים שונים |  |
| 2016 | סטלה | Stella | איוואן שלוס | סדרת טלוויזיה |
| 2016 | הייסינת' הצעירה | Young Hyacinth | קלוד | סרט טלוויזיה |
| 2017 | בלתי נשכח | Unforgotten | יו מוריי | סדרת טלוויזיה (2 פרקים) |
| 2017 |  | Death in Paradise | איאן מטלוק | בפרק "In the Footsteps of a Killer" |
| 2017 | דוקטור הו | Doctor Who | דאגלס | בפרק "The Pyramid at the End of the World" |
| 2017 |  | Tracey Breaks the News | תפקידים שונים |  |
| 2018 | רציחות במידסומר | Midsomer Murders | ראסל גרונדי | בפרק "The Ghost of Causton Abbey" |
| 2018 | חולה אהבה | Lovesick | ג'וליאן | סדרת טלוויזיה (פרק אחד) |
| 2018 | חף מפשע | Innocent | סנ"צ הילמן | מיני-סדרה |
| 2018 |  | Death on the Tyne | ג'סטין ולנטין | סרט טלוויזיה |
| 2021 |  | The Larkins | אלק נורמן | 6 פרקים |
הערות שוליים

↑  "Last Tango In Halifax series four delay as Sally Wainwright pens 'final' run". Daily Express. 8 בינואר 2016. {{cite web}}:  (עזרה)
↑  Wolf Alice - Giant Peach
| --- | --- |
בקרת זהויות :  BNE: XX4809116  ISNI: 0000 0001 1805 2464  LCCN: no2014021385  MusicBrainz: 1d27dc18-1139-465a-b59c-b430f09d922a  VIAF: 168989610   WorldCat (עם VIAF): 168989610
טוני דלק

| --- | --- |

דלק בשנת 2009
 לידה:  28 בינואר 1974 (בן 50) קובינגטון, טנסי, ארצות הברית
 עמדה:  רכז, קלע
 גובה:  1.85 מטרים
 מספר:  00, 5, 7, 28
 מכללה:  אוניברסיטת קנטקי
 דראפט:  בחירה מספר 16, 1996 שארלוט הורנטס
 קבוצות כשחקן
 1996–1997 1997–1999 1999–2000 2000–2002 2002–2003 2003–2004 2004–2006 2006 2006–2007 2008:  שארלוט הורנטס גולדן סטייט ווריורס סקרמנטו קינגס פיניקס סאנס בוסטון סלטיקס דאלאס מאבריקס אטלנטה הוקס דטרויט פיסטונס פנאתינאיקוס היגנטס דה קרולינה
 הישגים כשחקן
 זכייה באליפות היורוליג (2007) זכייה באליפות הליגה היוונית (2007) זכייה בגביע היווני (2007) זכייה בטורניר אליפות המכללות (1996)
טוני לורנזו דלק (באנגלית: Tony Lorenzo Delk; נולד ב-28 בינואר 1974) הוא כדורסלן עבר אמריקאי, אשר שיחק באופן פעיל בין השנים 1996–2008. ממוצעיו הכוללים לאורך 10 עונותיו בליגת ה-NBA הם 9.1 נקודות, 2.5 ריבאונדים ו-1.9 אסיסטים למשחק. בשנת 1996 זכה בטורניר אליפות המכללות בכדורסל כשחקן אוניברסיטת קנטקי, ובעונת 2006/2007 זכה באליפות היורוליג כשחקן פנאתינאיקוס.
קריירת תיכונים ומכללות

דלק נולד בעיר קובינגטון שבטנסי, ולמד ב"תיכון הייווד" אשר בבראונסוויל הסמוכה. בסיום עונת 1991/1992 זכה בתואר שחקן התיכונים המצטיין בטנסי ("Tennessee Mr. Basketball"), ונבחר להשתתף במשחק מקדונלד'ס אול-אמריקן.
בשנת 1992 החל ללמוד באוניברסיטת קנטקי, והצטרף לקבוצת הכדורסל שלה ("קנטקי ויילדקטס") אותה אימן ריק פיטינו. בעונתו הראשונה בקנטקי העפילו הוויילדקטס לפיינל פור טורניר אליפות המכללות, בהובלתו של ג'מאל משבורן, אולם הפסידו במשחק חצי הגמר מול אוניברסיטת מישיגן. בעונתו האחרונה בליגת המכללות, 1995/1996, קלע 17.8 נקודות בממוצע למשחק, והוליך את קבוצתו לצד אנטואן ווקר, וולטר מקארתי, דרק אנדרסון ורון מרסר לזכייה באליפות טורניר המכללות. במשחק הגמר, בו גברה קנטקי על אוניברסיטת סירקיוז בתוצאה 76–67, קלע דלק 7 שלשות ו-24 נקודות בסך הכול. בסיום העונה זכה בפרסי "השחקן המצטיין של הפיינל פור" ו"השחקן המצטיין של מחוז SEC", וכן נבחר לחמישיית העונה של ליגת המכללות (First-team All-American), לצד אלן אייברסון, ריי אלן, טים דאנקן ומרכוס קמבי.
קריירת משחק מקצועית

בדראפט ה-NBA‏ 1996 נבחר דלק על ידי שארלוט הורנטס, בבחירה ה-16.
בתחילת עונת 1997/1998 הועבר עם מאגסי בוגס בטרייד לגולדן סטייט ווריורס, בתמורה לבי. ג'יי. ארמסטרונג. בשתי עונותיו בגולדן סטייט קלע 9.3 נקודות ומסר 2.4 אסיסטים בממוצע למשחק, כשחקן ספסל.
בקיץ 1999 חתם על חוזה לעונה אחת בסקרמנטו קינגס.
לקראת עונת 2000/2001 חתם על חוזה בפיניקס סאנס. לאורך עונה זו קלע שיא קריירה של 12.3 נקודות בממוצע למשחק, כמחליפם מהספסל של ג'ייסון קיד ומריו אלי. ב-2 בינואר 2001 הציג דלק את משחקו הטוב ביותר בקריירה, בפער גדול, כאשר קלע 53 נקודות (20 מ-27 מהשדה) בהפסד הסאנס מול הקינגס לאחר הארכה. שיאו האישי הקודם עמד על 26 נקודות.
באמצע עונת 2001/2002 נשלח לצד רודני רוג'רס בטרייד לבוסטון סלטיקס, תמורת ג'ו ג'ונסון, רנדי בראון, מילט פלאסיו ובחירת דראפט עתידית. בפלייאוף 2002 העפיל עם הסלטיקס לגמר האזור המזרחי, בו הפסידו מול ניו ג'רזי נטס (2–4).
בקיץ 2003, לאחר כעונה וחצי בבוסטון, הועבר עם אנטואן ווקר בטרייד לדאלאס מאבריקס, תמורת ריף לפרנץ, יירי ולש, כריס מילס ובחירת דראפט.
לפני עונת 2004/2005 הועבר לצד ווקר בטרייד לאטלנטה הוקס, תמורת ג'ייסון טרי, אלן הנדרסון ובחירת דראפט. בעונתו המלאה היחידה בקבוצה תרם 11.9 נקודות בממוצע למשחק.
לאחר משחק אחד בעונת 2005/2006 שוחרר מההוקס וחתם על חוזה בדטרויט פיסטונס. בפלייאוף של אותה עונה העפיל עם דטרויט לגמר האזור המזרחי, בו הפסידה מול האלופה שבדרך, מיאמי היט, בתוצאה 2–4.
בקיץ 2006 עזב את ה-NBA וחתם על חוזה בקבוצת פנאתינאיקוס היוונית. בעונתו היחידה בפנאתינאיקוס השיגה הקבוצה "כתר משולש", לאחר שזכתה באליפות היורוליג, באליפות הליגה היוונית ובגביע היווני. במהלך העונה הסדירה היה אחד השחקנים הבולטים של הקבוצה, לצדם של מייק באטיסט, רמונאס שישקאוסקאס וסאני בצ'ירוביץ', עם ממוצע של 10.1 נקודות למשחק, אולם לאורך שני משחקי פיינל פור היורוליג שותף ב-7 דקות בסך הכול ולא קלע כלל.
בשנת 2008 שיחק לתקופה קצרה בקבוצת "היגנטס דה קרולינה" מפוארטו ריקו, בטרם פרש ממשחק.
הערות שוליים

↑  הסטטיסטיקות של דלק בליגת ה-NBA, באתר basketball-reference.com
↑  רשימת המשתתפים במשחק מקדונלד'ס אול-אמריקן לפי שנה, באתר basketball-reference.com
↑  סטטיסטיקות המשחק בין קנטקי לסירקיוז, באתר sports-reference.com
↑  הסטטיסטיקות של דלק בליגת המכללות, באתר sports-reference.com
↑  רשימת הנבחרים בדראפט 1996, באתר basketball-reference.com
↑  דלק ובוגס נשלחים בטרייד לגולדן סטייט, באתר הניו יורק טיימס, 8 בנובמבר 1997
↑  דלק חותם על חוזה בפיניקס, באתר Associated Press,‏ 2 באוגוסט 2000
↑  חזרה לעבר: משחק 53 הנקודות של דלק, באתר פיניקס סאנס, 26 במרץ 2015
↑  סטטיסטיקות המשחק בין פיניקס לסקרמנטו, באתר basketball-reference.com
↑  דלק ורוג'רס נשלחים בטרייד לבוסטון, באתר nbatrades.com,‏ 20 בפברואר 2002
↑  ווקר ודלק נשלחים בטרייד לדאלאס, באתר ESPN,‏ 20 באוקטובר 2003
↑  אטלנטה מצרפת את ווקר ודלק, באתר הקבוצה, 2 באוגוסט 2004
↑  דלק חותם על חוזה בדטרויט, באתר ESPN,‏ 1 במרץ 2006
↑  דלק חותם על חוזה בפנאתינאיקוס, באתר היורוליג, 9 באוגוסט 2006
↑  הסטטיסטיקות של דלק ביורוליג, באתר הרשמי
חבר הקיני

חֶבֶר הַקֵּינִי היא קבוצה חברתית, או אדם שנתן את שמו לקבוצה כזו, אשר נזכרת חמש פעמים בסיפור מלחמת סיסרא; בספר שופטים, פרק ד', פסוק י"א, י"ז (פעמיים בפסוק זה) וכ"א (כ"חבר" בלבד), ובפרק ה', פסוק כ"ד. במחקר מקובל שחבר הקיני הוא משפחה או קבוצה ("חבורה") מתוך הקיני, אולם יש המפרשים שחבר הקיני הוא דמות מקראית ששמה חֶבֶר, בעלה של יעל אשת חבר הקיני וראש בית חבר הקיני, בית אב הקרוי על שמו. חבר הקיני אינו נזכר בשום מקום אחר במקרא, או מחוצה לו.
הקיני, הקינים

הקיני ונגזרותיו מופיעים במקרא בהוראות שונות ואף מנוגדות לכאורה: בספר בראשית הקיני מופיע כאחד מעמי כנען, בספר שופטים הקיני הם קבוצה שקשורה לבני חובב חותן משה, כלומר ליתרו ולמדיינים; בספר שמואל הם קבוצה שבטית בדרום יהודה; וברשימות היחש של שבט יהודה בספר דברי הימים, הקינים הם משפחה ממשפחות יהודה.
למרות העובדה שהמקרא מתאר את הקיני בהוראות שונות זו מזו, מקובל במחקר להניח שמדובר באופן בסיסי בנגזרות של אותה קבוצה ובגלגוליה לאורך ההיסטוריה, כשאחד מעיסוקיה הבולטים היה נפחות, והיא קשורה בעיקר לדרום יהודה ובאופן כללי למדבריות הדרומיים של ארץ ישראל; עם זאת ייתכן שיש גם אזכורים קדומים של הקיני בצפון הארץ, באזור מגידו ועמק יזרעאל. המסורות המקראיות מאפשרות לעקוב אחר נדודי הקבוצה ממדין דרך הערבה ועד עלייתה אל דרום יהודה ו"נגב ערד", בתקופה הקודמת במקצת לתקופה אליה מיוחס סיפור מלחמת סיסרא. לפיכך ראה המקרא צורך לספר על המעבר של חבר הקיני צפונה, מעבר לאזורי המחיה העיקריים של הקיני הנזכרים במקרא, כרקע לשילובו במסורת על המלחמה בסיסרא, הקשורה לאזור עמק יזרעאל וצפונה ממנו. בהינתן שמדובר בקבוצה נודדת מעצם טבעה, של חרשי מתכת העוברים מאזור לאזור בהתאם לביקוש למלאכתם, הרי אין קושי במעבר קבוצה מהקיני צפונה מהאזור העיקרי של התיישבותו.
משמעות הביטוי "חבר הקיני"

התפיסה המקובלת יותר בחקר המקרא רואה בחבר הקיני תת-קבוצה של הקיני, ולא שם של דמות מקראית. ואכן בתעודות מארי, המשקפות חברה שבטית שמית מערבית (אמורית), המונח ḫibru, הדומה לשונית ל"חבר", הוא כינוי של יחידה שבטית שנוצרה מהתחברות קבוצות שונות יחד, כינוי כללי לחבורה של בתי אב הנודדים ביחד. עם זאת לא מן הנמנע שהכינוי הכללי הפך לשמה של חבורה ספציפית זו, "חבר הקיני".
עם זאת, יש פרשנים ואף חוקרים הרואים בחבר הקיני שם של דמות מקראית ספציפית, כלומר אדם בשם זה. השם "חבר" משמש במקרא 3 פעמים כשם של אדם מסוים: חֶבֶר בן בְרִיעָה משבט אשר, חֶבֶר אֲבִי שׂוֹכוֹ משבט יהודה וחבר בן אֶלְפָּעַל משבט בנימין. אולם למעשה, גם לדעת הגורסים שמדובר בדמות של אדם מסוים, הרי הוא ראש בית אב, "בֵּית חֶבֶר הַקֵּינִי", כך שגם לפי דעה זו מדובר בתת-קבוצה של הקיני, הקרויה על שם אבי המשפחה. גם שלושת הדמויות המקראיות הנוספות הקרויות "חבר" מופיעות כולן ברשימות יחש שונות, ולפיכך מדובר בעצם בשמות של משפחות ובתי אב, אשר "חבר" הוא שמו של אביהן האפונימי, בין אם התקיימה דמות כזו בעברה של המשפחה ובין אם לא.
חבר הקיני בצפון ארץ ישראל

כאמור, לכל הדעות חבר הקיני הוא בית אב או קבוצת משנה אשר נפרדה מהקבוצה השבטית העיקרית של "קַּיִן" או "בְּנֵי קֵינִי", ונדדה צפונה אל אזור עמק יזרעאל והגליל התחתון: "וְחֶבֶר הַקֵּינִי נִפְרָד מִקַּיִן מִבְּנֵי חֹבָב חֹתֵן מֹשֶׁה וַיֵּט אָהֳלוֹ עַד אֵלוֹן בצענים [בְּצַעֲנַנִּים] אֲשֶׁר אֶת קֶדֶשׁ". אין לדעת מתי קרה הדבר ובאיזה מקום נפרד חבר הקיני מקין. הדעת נותנת כי לאחר שעלו בְּנֵי קֵינִי מהערבה לנגב בתקופת ההתנחלות, אולי במאה ה-11 לפנה"ס, המשיכה קבוצה זאת צפונה, כדרכם של חרשי המתכת הנודדים, ושל שבטי נוודים בכלל. מאידך, לדעת החוקר שמואל ייבין, ייתכן שבני הקיני שהו באזור עמק יזרעאל והגליל התחתון כבר מאות שנים קודם לכן, בתקופה הכנענית המאוחרת. מקום בשם נחל קינה נזכר באנאלים של פרעה תחותמס השלישי במחצית השנייה של המאה ה-15 לפנה"ס, וקינה נזכרת גם בפפירוס אנסטאזי א, מהמאה ה-14 או ה-13 לפנה"ס, אולי מימי פרעה רעמסס השני. שני האזכורים מתייחסים כנראה לאזור מגידו ועמק יזרעאל, ולפיכך אולי יש בהם עדות לנוכחות קינית מוקדמת בצפון, הגם שאין כל ודאות בדבר.
תהא אשר תהא התקופה בה הגיע חבר הקיני לצפון ארץ ישראל, נראה שקבוצה זו קיימה קשרים עם כל תושבי האזור, בהיותה כנראה קבוצה מקצועית הנותנת שירותיה לכל. כך מסופר כי "שָׁלוֹם בֵּין יָבִין מֶלֶךְ חָצוֹר וּבֵין בֵּית חֶבֶר הַקֵּינִי", ומאידך הייתה הקבוצה בקשרים טובים גם עם הישראלים הקדומים ובסופו של דבר אף עברה לצידם, לפי מעשה יעל וסיסרא. התנהלות זו דומה להתנהלות הקבוצה העיקרית של הקיני, בדרום: היא חיה בשלום הן עם יהודה והן עם עמלק, אך לאחר תבוסת עמלק אנו מוצאים אותה מתקרבת ליהודה וסופה שנכללת בו.
הסיפור המקראי

על פי ספר שופטים, חבר הקיני נפרד משאר בני הקיני ונדד צפונה עד שמצא לו משכן באלון בצעננים שבסביבת העיר קדש, באזור עמק יזרעאל, כמסופר: ”וְחֶבֶר הַקֵּינִי נִפְרָד מִקַּיִן מִבְּנֵי חֹבָב חֹתֵן מֹשֶׁה, וַיֵּט אׇהֳלוֹ עַד אֵילוֹן בְּצַעֲנַנִּים אֲשֶׁר אֶת קֶדֶשׁ” (שופטים, ד', י"א).
לפי מסורת זו חבר הקיני חי בשלום עם יבין מלך חצור, ושרר ”שָׁלוֹם בֵּין יָבִין מֶלֶךְ חָצוֹר וּבֵין בֵּית חֶבֶר הַקֵּינִי” (שופטים, ד', י"ז), אולם מסתבר שעם תבוסת סיסרא עבר חבר הקיני לצד ישראל, הצד המנצח לפי הסיפור.
הסיפור המקראי > סיסרא ויעל אשת חבר הקיני

יעל מתוארת בספר שופטים כ"אשת חבר הקיני". לפי המקרא, בתקופת יבין מלך חצור ששלט בכנען, פרקו בני ישראל את עולו ויצאו נגדו למלחמה, בה ספג סיסרא שר צבא יבין הפסד מוחץ למרות עדיפותו המספרית ויתרונו הצבאי שהתבטא ב-900 מרכבות ברזל. סיסרא נס על נפשו וביקש להסתתר באוהל יעל אשת חבר הקיני, אולם יעל, לאחר שקיבלה אותו בסבר פנים יפות, הרדימה אותו ורוצצה את גולגולתו בנעיצת יתד. מעשה זה הכריע את גורל המערכה, כנראה מפני שלא נמצא מחליף ראוי למצביא חצור.
ברק בן אבינעם, מנהיג הכוח הישראלי, רדף אחרי סיסרא עד אוהל יעל, ומשהגיע לשם יצאה לקראתו והראתה לו את גוויית אויבו המת. בשירת דבורה שיבחה דבורה הנביאה את יעל על מעשֶהָ, אותו ביצעה על אף שבית חבר לא נקט עמדה בסכסוך בין ישראל למלך חצור (וזאת כהנגדה לשבטים שונים מבני ישראל שהתכחשו לקשרם עם אחיהם ולא יצאו להילחם לצידם).
לפי הממצא הארכאולוגי, חצור, לשעבר "רֹאשׁ כָּל הַמַּמְלָכוֹת הָאֵלֶּה, חרבה באמצע המאה ה-13 לפנה"ס ולפיכך כלל לא נתקיימה כעיר כנענית בתקופת השופטים. בתקופה המשוערת כתקופת השופטים התקיים בה כפר קטן, שתושביו זוהו כישראלים או אבותיהם של הישראלים.
פרשנות מסורתית > בפרשנות הרבנית

הרלב"ג למד ממעשֶהָ של יעל אשת חבר הקיני כי "מנהג חבר הקיני היה כמנהג שאר בני חובב, להתנהג בדת ישראל".
חז"ל ופרשני מקרא נוספים פירשו שיעל גם שכבה עם סיסרא. אם מפרשים את "חבר הקיני" כאישיות, מעשה זה אסר את יעל לבעלה חבר.
פרשנות מסורתית > בפרשנות הרבנית > קבר חבר הקיני

לפי המסורות של קברי צדיקים ביהדות, חבר הקיני אכן היה דמות בשר ודם וקברו מצוין בקדש, לצד קברי ברק בן אבינועם, דבורה הנביאה ואשתו יעל.
פרשנות מסורתית > בתרגומי המקרא

בתרגום השבעים מתורגמת הופעת חבר הקיני הראשונה בשופטים פרק ד' (פסוק י"א) כ־πλησίον τοῦ Κιναίου (במשמעות "איש־השבט הקיני"), ובשאר ההופעות כ־Χαβερ τοῦ Κιναίου (אדם בשם "חָבֵר", שהוא קיני).
בתרגום יונתן ובפשיטתא מתורגם "חבר הקיני" כ"חבר שָׁלְמָאָה".
בוולגטה מתורגמת הופעת חבר הקיני הראשונה בשופטים פרק ד' (פסוק י"א) כ־Aber autem Cineus (איש בשם Aber (חבר) אשר הוא מקרב הקינים), ובשאר ההופעות כ־Aber Cinei (אדם בשם Aber, שהוא קיני), כאשר יעל היא uxor, הרעיה שלו.
בתרגום התנ"ך של לותר ובתרגום המלך ג'יימס תרגמו את המונח כאישיות, Heber der Keniter (בגרמנית – איש בשם חבר, שהוא קיני) ו־Heber the Kenite (באנגלית – איש בשם חבר, שהוא קיני), ויעל מתוארת כאשתו (weib בגרמנית ו־wife באנגלית); בניגוד לתרגום השבעים ולוולגטה, המתעתקים את המלה "חבר" עם קמץ בחי"ת, מתעתקים שני תרגומים אלה כ־Heber – עם סגול בחי"ת.
ראו גם

יעל אשת חבר הקיני
אלון בצעננים
יאיר דורי (קצין)

| --- | --- |

יאיר דורי, דצמבר 2009
 לידה:  1957
 פטירה:  14 בספטמבר 2012 (בגיל 55 בערך)
 מדינה:  ישראל 
 השתייכות:   צבא הגנה לישראל
 תקופת הפעילות:  1975–2003 (כ־28 שנים)
 דרגה:   תת-אלוף
 תפקידים בשירות
 מפקד בית הספר לנ"מ   ראש מחלקת הגנה קרקעית ונ"מ   מפקד כוחות הנ"מ
 פעולות ומבצעים
   מלחמת לבנון
 תפקידים אזרחיים
 סמנכ"ל המוסד לביטוח לאומי מנכ"ל הרשות הלאומית לבטיחות בדרכים מנכ"ל תאגיד המים "מניב" בראשון לציון
 
יאיר דורי (1957 - 14 בספטמבר 2012) היה קצין בדרגת תת-אלוף בצה"ל, פיקד על כוחות הנ"מ בחיל האוויר. לאחר שחרורו כיהן כמנכ"ל הרשות הלאומית לבטיחות בדרכים.
ביוגרפיה

דורי נולד ביפו ושירת במערך הנ"מ. בין תפקידיו: מפקד בית הספר לנ"מ בשנים 1995 - 1997, וראש מחלקת הגנה קרקעית ונ"מ בחיל האוויר. ביולי 2000 מונה למפקד כוחות הנ"מ ושירת בתפקיד עד אוגוסט 2003. במהלך כהונתו נקלטה בחיל האוויר והפכה למבצעית סוללת טילי החץ הראשונה.
לאחר שחרורו שימש יועץ לאסטרטגיה ארגונית וכיהן כסמנכ"ל למינהל, משאבי אנוש, ארגון ושירות לקוחות במוסד לביטוח לאומי. באוקטובר 2007 מונה על ידי שר התחבורה שאול מופז למנכ"ל הרשות הלאומית לבטיחות בדרכים, הוא נאלץ להתפטר ביולי 2009 לאחר סכסוכים עם הנהלת הרשות. בפברואר 2011 מונה למנכ"ל תאגיד המים "מניב" בראשון לציון.
דורי היה בעל תואר שני במינהל ומדיניות ציבורית מאוניברסיטת אובורן באלבמה, בוגר המכללה הבין-זרועית לפיקוד ולמטה וקורס מתקדם למנהיגות בפורט בליס שבטקסס. עמד בראש עמותת "עיניים בדרכים", שפועלת לפיתוח מנהיגות לבטיחות בדרכים בקרב צעירים, ובראש עמותת "מנטור לחיים", שעוסקת בשילוב חיילים בודדים בחברה.
נפטר ב-2012 ממחלת הסרטן. היה נשוי ואב לשלושה.
הערות שוליים

↑  אבי בר-אלי, עוד גנרל למשרד התחבורה: יאיר דורי נבחר לתפקיד מנכ"ל הרשות הלאומית לבטיחות בדרכים, באתר TheMarker‏, 16 באוגוסט 2007
↑  דורון הרמן, "אני מאשים" של יאיר דורי, באתר nana10‏, 29 ביולי 2009.
↑  שחר הזלקורן, יאיר דורי התפוטר מתפקיד מנכ"ל הרשות, באתר ynet, 29 ביולי 2009
| מפקדי מערך ההגנה האווירית |
| --- | --- | --- |
|  פיקוד הנ"מ (1950-1971) | בוריס סניור • משה תמיר |  |
|  מערך הנ"מ (1965-2011) | אריה גור • משה תמיר • מאיר שריב • רוניה לפיד • מאיר שריב • איתן יריב • אורי רם • יצחק בירן • גלעד רמות • אריה פישביין • יאיר דורי • אילן ביטון • דניאל מילוא • דורון גביש |  |
|  מערך ההגנ"א (2011-) | דורון גביש • שחר שוחט • צביקה חיימוביץ' • רן כוכב • גלעד בירן |  |
ט.וו. סונג

סונג טסה ואן (באנגלית: Soong Tse-Ven;‏ 4 בדצמבר 1894 - 26 באפריל 1971) היה איש עסקים ופוליטיקאי בולט ברפובליקה הסינית במאה העשרים. אביו היה צ'ארלי סונג. שמו הנוצרי היה פול, אבל הוא היה ידוע באנגלית בשם ט.וו. סונג. היה אחיהן של שלוש האחיות סונג, גיסיו של סונג היו סון יאט-סן, גנרל צ'יאנג קאי שק, ואיש הכספים ה.ה. קונג.
השכלה

ט.וו. סונג, יליד שאנגחאי, רכש את השכלתו באוניברסיטת סנט ג'ון (אנ') בשנגחאי, והמשיך ללמוד לתואר ראשון בכלכלה באוניברסיטת הרווארד בשנת 1915. הוא עבד בתאגיד הבנקאי הבינלאומי בניו יורק תוך כדי לימודים לתואר שני באוניברסיטת קולומביה.
קריירה

עם חזרתו לסין הוא עבד עבור כמה מפעלים תעשייתיים, ולאחר מכן גויס על ידי סון יאט-סן לנהל את הכספים עבור ממשלתו. לאחר הצלחת המבצע הצבאי ״המשלחת הצפונית״ של צ'יאנג קאי-שק ב־1927, שימש סונג בשורה של תפקידים בממשלה הלאומית, כולל נגיד הבנק המרכזי של סין (1928–1934) ושר האוצר (1928-1933).
הוא ייסד את "תאגיד הפיתוח של סין" (CDFC) ב-1934, יחד עם דמויות פיננסיות בולטות אחרות, כגון צ'אנג קאיה-נגאו, צ'ן גואנגפו וה.ה. קונג. התאגיד איפשר את הגישה העיקרית של סין להשקעות זרות בעשור הבא. בקיץ 1940 מינה צ'יאנג את סונג כנציגו האישי בבירת ארצות הברית - וושינגטון. תפקידו היה לפעול להשיג את תמיכת ארצות הברית במלחמת סין עם יפן. סונג הצליח להשיג הלוואות משמעותיות למימוש מטרה זו. בעת שהיה בוושינגטון ב-1940, הצליח סונג לשכנע את נשיא ארצות הברית פרנקלין דלאנו רוזוולט וממשלו (עוד לפני ההתקפה היפנית על פרל הארבור) לתמוך בתוכנית של קולונל לי צ'נאונט, להפציץ בפצצת תבערה ערים יפניות עם מטוסי בואינג B-17 (בפועל התקיפה הראשונה בוצעה רק לאחר ההתקפה היפנית על פרל הארבור וכניסת ארצות הברית למלחמה). על המטוסים צוירו סימני חיל האוויר הסיני והם הוטסו על ידי טייסים אמריקאים מבסיסים בסין. אחרי הפצצת פרל הארבור, צ'יאנג מינה את סונג להיות שר החוץ של ממשלתו, אבל סונג נשאר בוושינגטון לנהל את הקשרים עם ארצות הברית ובריטניה.
במהלך כהונתו כשר האוצר, הוא הצליח לאזן את התקציב של סין, הישג לא קטן. הוא התפטר בשנת 1933, לאחר שהתנגד למדיניותו של צ'יאנג קאי-שק שניסה לרצות את התוקפנות היפנית. מאוחר יותר הוא חזר לכהן כשר החוץ (1942–1945). סונג עזב את תפקידו כראש המשלחת הסינית לוועידת האומות המאוחדות של הארגון הבינלאומי בסן פרנסיסקו, אפריל 1945, שהפכה מאוחר יותר לאו"ם.
סונג היה אחראי למשא ומתן עם המנהיג הסובייטי יוסיף סטלין על האינטרסים הסובייטיים בסין. סונג נסע למוסקבה וניסה לחלץ מסטלין ערבות כדי שיתנגד למפלגה הקומוניסטית הסינית. סונג ויתר לסטלין על מסילות הברזל במנצ'וריה ועל עצמאותה של קוריאה, אך סירב לאפשר התערבות רוסית בבסיסים צבאיים בשינג'יאנג ובמנצ'וריה. הוא גם ציין כי סין וברית המועצות יוכלו לחלוק את השלטון על מונגוליה אם יסוכם "הסכם סיוע הדדי".
סונג היה ידוע בסגנונו הקשוח עם סטלין, והשתמש באיום של גיבוי צבאי אמריקני כדי לחזק את דרישותיו. עם חתימת ההסכם בין סין לסובייטים, נכנעה סין לרוסיה והעבירה לה חלקים ממונגוליה, את הזכות לשימוש בבסיס חיל הים בפורט ארתור (והשלטון האזרחי נותר בידי סין), והם קבלו בעלות משותפת על הרכבת המזרחית הסינית במנצ'וריה.
בתמורה, סונג השיג הסכמה של סטלין לא להכיר ״הרפובליקה הסובייטית הסינית״ כמשטר הלגיטימי של סין. כמו כן קיבל סיוע מהסובייטים והסכם בעל פה לנסיגה סובייטית בסופו של דבר ממנצ'וריה. האמנה בין סונג לסטלין, לא סיימה את המתיחות בתוך סין עם הקומוניסטים, וכתוצאה מכך התחדשה הלחימה במלחמת האזרחים הסינית. סטלין אמר לאמריקאים כי הנשיא רוזוולט יודיע לצ'יאנג קאי-שק על הדרישות הרוסיות במנצ'וריה, בכנס יאלטה, לפני שסטלין יודיע לסונג.
בשנות המלחמה הוא מימן את "הנמרים המעופפים" - קבוצת שכירי החרב האמריקאית, שהתאגדה מאוחר יותר בחיל האוויר האמריקני. האלוף קלייר צ'נאולט היה רשום כעובד של בנק סין. בפרויקט זה עבד מאוד קרוב עם אחותו, מאדאם צ'יאנג קאי-שק (מאי-לינג סונג). הוא ציין פעם לג'ון פטון דייוויס הבן, שלא היו תזכירים ממשרד החוץ האמריקני שנשלחו לסין ולא הייתה לו גישה אליהם בתוך כמה ימים.
מותו

עם התבוסה של הלאומנים במלחמת האזרחים הסינית, הוא עבר לניו יורק וחי שם עד מותו - כאשר היה בנסיעת עסקים לסן פרנסיסקו בגיל 79.